Tom Behnke (KF), 2013-05-07:
Og jeg vil da sige, at det er godt, at vi ikke har et politi, som på samme måde er meget svingende i indsatsen over for problemet her, men at vi tværtimod har et politi, som er vedholdende og bliver ved og kører hårdt på i forhold til den her problemstilling – og ros for det.
Politiet gør alt, hvad de overhovedet kan, og der bliver prioriteret hver eneste dag – desværre også med den konsekvens, at der er andre kriminalitetsområder, hvor det ikke går helt så godt.
Det var jo noget af det, man kunne diskutere, hvis man fik genåbnet politiforliget, hvilket der bliver lagt op til i det forslag til vedtagelse, som også Konservative står bag.
For der er ingen tvivl om, at når politiet prioriterer benhårdt hver eneste dag og prioriterer bandeindsatsen, er det en rigtig prioritering.
Men det er ærgerligt, at politiet er nødt til at prioritere så hårdt, at der er andre områder, der bliver nedprioriteret – ikke bare i en uge eller en måned, men i rigtig lang tid, og det bliver ikke ved med at holde i længden.
Når vi ser på bandekonflikten med konservative øjne, er der ingen tvivl om, at det, der er problemet med bandekonflikten, er den flokmentalitet, der er; det er det, at når man er sammen i flokken, får man ligesom slået hinanden på skulderen og givet hinanden modet til at rende rundt og begå kriminalitet.
Og man begår kriminaliteten i læ af de andre bandemedlemmer – det er jo det, der gør sig gældende.
Det er jo, når de optræder som en flok, at de for alvor udgør et problem.
Og det har man jo så på forskellig vis forsøgt at gøre noget ved.
Mens vi havde en borgerlig regering, var der jo en lang, lang stribe af tiltag for at prøve at gøre noget ved problemerne i det hele taget i forhold til børns og unges kriminalitet.
Man lavede jo en historisk stor ungdomspakke med forebyggende tiltag, præventive tiltag, og hvor der blev afsat over 700 mio. kr. for at gøre noget ved ungdomskriminaliteten.
Og det har jo virket; det tog nogle år, men så begyndte det at virke, og i dag kan vi jo se, at ungdomskriminaliteten simpelt hen er så lav som nogen sinde.
Og det er supergodt.
Et af de steder, hvor det så ikke er gået så godt, er i forhold til bandekonflikten, og derfor er vi nødt til at forholde os til, at de almindelige tiltag, vi gør, ikke virker på banderne.
Altså: Hvordan vil man adressere det her?
Men det eneste, vi ser fra regeringens side, er en afværgedagsordenen med en masse sniksnak og ingen konkrete tiltag.
Og det er skuffende midt i en bandekonflikt, der eskalerer for hver dag, der går.
Så er regeringens holdning: Vi læner os tilbage med korslagte arme, håber på det bedste, og det skal nok gå, hvis bare politiet fortsætter deres arbejde.
Men der skal noget mere til, det er ikke nok med den indsats.
Vi skal have den exitstrategi, som den borgerlige regering startede, og som den nuværende regering har fulgt op på, langt højere op i gear.
Vi skal sørge for, at vi med hensyn til den ghettostrategi, som et samlet flertal i Folketinget gentagne gange har konfirmeret, rent faktisk får gjort noget ved den.
Vi har fra konservativ side fremsat nogle helt konkrete forslag, og vi har bemærket, at specielt det ene forslag har vundet bred opbakning i hele Folketinget.
Jeg tror, det er alle partier i Folketinget, der synes, at det lyder fornuftigt og hensigtsmæssigt, men der sker ligesom ikke mere.
Vi har også kunnet forstå på ministeren, at han var så begejstret for ideerne, at han i hvert fald i et tv-show gav udtryk for, at det da var noget, der skulle ses på.
Men jeg har ikke rigtig hørt noget siden, og derfor vil jeg bare gentage i dag, at jeg tror, noget af det, der virkelig kunne gøre en forskel, var, hvis vi ud over den straf, som et bandemedlem selvfølgelig skal have, når dette bandemedlem har begået en kriminel handling, også sørgede for at idømme vedkommende 2 års tilhold, således at det pågældende bandemedlem efter udstået straf ikke måtte ses med andre bandemedlemmer de næste 2 år.
Det vil have to helt klare fordele.
For det første vil det gøre, at rigtig mange vil sige: Så er det nok en god idé at blive væk fra banden, for ellers risikerer man at ryge direkte tilbage i fængsel.
Det skal være forbundet med fængselsstraf, hvis man overtræder sådan et tilhold,
for ellers virker det ikke.
For det andet tror jeg, det vil have en effekt i forhold til at være en ganske kærkommen mulighed og et kærkomment tilbud til de bandemedlemmer, der egentlig dybest set gerne vil ud af det her.
Og det tror jeg at der er rigtig mange af dem der gerne vil.
Så mange af dem vil gerne ud af det.
Og gav man dem nu 2 års tilhold, havde de en god anledning til at sige til resten af banden: Kære venner, jeg kan desværre ikke ses med jer de næste 2 år, for så ryger jeg direkte i fængsel.
Og de 2 år kan vi så bruge på en resocialiserende indsats og sørge for, at de pågældende er ude af bandemiljøet.